钦定古今图书集成/明伦汇编/官常典/第722卷 > 詹良臣
## 钦定古今图书集成/明伦汇编/官常典/第722卷 > 詹良臣

按《宋史忠义传》：“良臣字元公，睦州分水人。举进士不
第，以恩得官，调缙云县尉。方腊起，其党洪再犯处州，
守贰俱弃城遁。又有他盗霍成富者，用腊年号剽掠
缙云。良臣曰：‘捕盗，尉职也。纵不胜，敢爱死乎’！率弓兵
数十人出御之，为所执。成富诱使降，良臣曰：‘汝辈不
知求生，顾欲降我邪？昔年，李顺反于蜀，王伦反于淮’”
南，王则反于贝州，身首横，分妻子与同恶，无少长皆
殊死。“旦暮官军至，汝肉饲狗鼠矣。”贼怒，脔其肉，使自
啖之。良臣吐且骂，至死不绝声，见者掩面流涕，时年
七十二。徽宗闻而伤之，赠通直郎官，录其子孙二人。